ДэщIыгъужын хуейр сатырищт
Нобель саугъэтыр зыхуэфащэ
физик телъыджэ Къумахуэ Мурадин
ЛъэпкъылI щэджащэ, совет, урысей еджагъэшхуэ, профессор, Урысейм Естественнэ щIэныгъэхэмкIэ и академием, ЩIДАА-м хэт, КъБР-м щIэныгъэмкIэ щIыхь зиIэ и лэжьакIуэ, Рентген оптикэмкIэ институтымрэ Физикэ оптикэмкIэ институтымрэ я унафэщIу щыта Къумахуэ Мурадин Iэбубэчыр и къуэр 1941 гъэм щэкIуэгъуэм и 26-м Лэскэн ЕтIуанэ къуажэм къыщалъхуащ.
Къыдеджахэм зэрыжаIэжымкIэ, иджыри школакIуэ ныбжьыщIэу, куэдым гу лъатат Мурадин есэпымрэ физикэмкIэ зэфIэкIышхуэ зэрыбгъэдэлъым. Курыт школыр ехъулIэныгъэкIэ къэзыуха щIалэр Москва кIуащ икIи МКъУ-м ядернэ физикэмкIэ и факультетым щIэтIысхьащ.
Зыхуеджа IэщIагъэмкIэ щIэныгъэ куу зэзыгъэгъуэта адыгэ щIалэм лэжьэн щыщIидзащ Ядернэ физикэмкIэ институтым, илъэс 15-м щIигъукIи Мэзкуу къэрал университетым егъэджакIуэу щыIащ. 1978 гъэм щIэныгъэлIыр ирагъэблэгъащ Атом энергиемкIэ институтым и лабораторэм и унафэщIу. А лъэхъэнэрщ Къумахуэм къыщихутар, иужькIи щыхьэт щытехъуэжар кристаллым хэт атом лэрыпсхэм «къыщыхуагъэхьэзыра» пхрыкIыпIэм зи хуабжьагъым зэпымыууэ хагъахъуэ электронхэр щыкIуэцIрашкIэ, нур лIэужьыгъуэщIэ къахэбзиикIыу зэрыщIадзэм. «Къумахуэм и эффект» зыфIащу щIэныгъэм хыхьа дунейпсо унэтIыныгъэщIэм и къежьапIэ хъуари аращ.
Электроныр «езыхужьэ» Iэмэпсымэу физикхэм алъандэрэ къагъэсэбэпу щытар зи радиусыр метрищэ бжыгъэ хъу синхротрон абрагъуэхэрат. АтIэми, Къумахуэм и къэхутэныгъэм иужькIэ, зи гугъу тщIа Iэмэпсымэ зехьэгъуейхэм яхуэмеиж хъуат, сыту жыпIэмэ, кристаллым кIуэцIраш электронхэм къахэбзиикI нурыщIэри къахуэгъэIурыщIэу щIадзати. Абы щыгъуэми, кристаллым щыщIахуэ электронхэр куэдкIэ нэхъ «жыIэдаIуэщ», синхротронхэм щрахужьэхэм нэхърэ.
Физик щIалэм и Iуэхур даIыгъащ абы ущиякIуэу икIи узэщIакIуэу а зэманым иIа профессор Фирсов Олег, СССР-м ЩIэныгъэхэмкIэ и академием и президент Александров Анатолийрэ вице-президент Велихов Евгенийрэ, МКъУ-м и ректор, академик Хохлов Рем сымэ, нэгъуэщIхэми. Куэд дэмыкIыу, щIэныгъэ журналхэм къытехуащ кристаллым пхагъэкI мэскъалхэм «къызыхалыгъукI» нэрымылъагъу бзийм и гугъу щищIу езы Къумахуэм игъэхьэзыра тхыгъэри.
Мурадин иригъэкIуэкIа щIэныгъэ есэпым кърикIуахэр къыщапщытэжащ икIи тэмэму къыщалъытащ атом энергиемкIэ институтым, Курчатов Игорь и цIэр зезыхьэм. И къэхутэныгъэм теухуауэ къеупщIхэм абы яжриIэрт: «Iуэхум хэзыщIыкIхэм къагурыIуэн папщIэ, гугъу дыдэу щымыт формулэхэм дэщIыгъужын хуейр сатырищ къудейщ».
«Гугъу дыдэу щымыт формулэхэм дэщIыгъужын хуей сатырищым» къикIыр зэхагъэкIын папщIэ, совет, американ еджагъэшхуэхэм зэгъусэу илъэс ныкъуэм щIигъукIэ къэпщытэныгъэхэр щрагъэкIуэкIауэ щытащ США-м и Стэнфорд къалэм дэт университетым мэскъалхэр езыхужьэу щыIэ «SLACK» ускорителым деж. А лэжьыгъэшхуэм пэрытахэр щыхьэту къэуващ адыгэ физикым теорие защIэкIэ къихута нур лIэужьыгъуэщIэр, ипэжыпIэкIэ, зэрыщыIэмкIэ.
ГъэщIэгъуэныракъэ, Къумахуэ Мурадин теорие и лъэныкъуэкIэ къихута, джакIуэ зыхуэхъуа Iуэхум и пэжыпIэр зэхагъэкIыну хущIэкъуа языныкъуэ щIэныгъэлIхэми лэжьыгъэ щхьэхуэхэр ирагъэкIуэкIыу щIадзат. Абыхэм псынщIэ дыдэу пэрыуэгъу яхуэхъуащ атомым и физикэр джыным куэд щIауэ дихьэх, академик Александров Анатолий зэхиша комиссэр. Абы хэтахэм къызэдалъытащ нэгъуэщIхэм зи гугъу ящI нурым и къэхутакIуэу Къумахуэ Мурадин зэрыщытри, а Iуэхум дэуэгъу хуэхъуIауэ зэрамыдэнури.
XX лIэщIыгъуэм и 80 гъэхэм Мурадин иригъэкIуэкIауэ щытащ зи хуэдэ щымыIэ нэгъуэщI зы лэжьыгъи. Абы къигупсысащ икIи зэхилъхьащ рентген-нейтрон нурыр къэзыгъэIурыщIэ Iэмэпсымэмрэ ар къэбгъэсэбэп зэрыхъуну Iэмалхэмрэ. «Къумахуэм и оптикэ» е «Къумахуэм и линзэ» зыхужаIэ Iэмэпсымэр къыщежьари абы щыгъуэщ.
1991 гъэм РСФСР-м и Правительствэм и УнафэкIэ Москва къыщызэIуахауэ щытащ дунейпсо статус зиIэ Рентген-оптикэ институтыр. Абыи и унафэщIу ягъэувар Къумахуэ Мурадинт. А IуэхущIапIэм къыщагупсыса рентген-нейтрон оптикэмрэ технологиемрэ промышленностым и IэнатIэ куэдыкIейм нобэр къыздэсым къыщагъэсэбэп. «Къумахуэм и оптикэ» Iэмэпсымэр къыщагъэIурыщIэ микроэлектроникэм, микромеханикэм, медицинэм, экологием, геологием, хьэрш къэхутэныгъэхэм пыщIа щIэныгъэм, металлургие, атом, щIыдагъэ, газ промышленностым, нэгъуэщIхэми. А институтым и лэжьакIуэхэм мыхьэнэшхуэ зиIэу къагупсысахэм ящыщщ медицинэ техникэщIэу «Минискальпель» рентген Iэмэпсымэмрэ «Минискат» диагностикэ гаммэ-камерэмрэ. Ахэр Урысейм медицинэ радиологиемрэ биологиемкIэ и центр пашэу щым ехъулIэныгъэ яIэу щагъэунэхуауэ щытащ.
Мыри къыхэгъэщыпхъэщ: УФ-м Узыншагъэр хъумэнымрэ социальнэ зыужьыныгъэмкIэ и министерствэм и радиологие центрым къыщагъэсэбэп гаммэ-камерэм, США-м и «Дженерал электроник» фирмэм щагъэхьэзырам, къежьагъащIэ узым «гу щылъитэр» абы и IэпапIэр миллиметри 5-6 хъуа иужькIэщ. Мурадин зи унафэщIу щыта институтым къигупсысам узыр зы миллиметррэ пщIанихрэ фIэкIа мыхъуу къехутэф. Лэскэн щыщ лIы щэджащэр тIэунейрэ Нобель саугъэтым къагъэлъэгъуащ.
«Къумахуэм и эффект», «Къумахуэм и оптикэ» къэхутэныгъэ ин дыдэхэр зи IэдакъэщIэкIым и цIэр дуней псом щыIуащ, къэрал куэдым щыIэ щIэныгъэ академиехэм «ЩIыхь зиIэ и академик», абыхэм я еджапIэ нэхъыщхьэхэм «ЩIыхь зиIэ и профессор» цIэ лъапIэхэр къыщыхуагъэфэщащ, Урысейм ЩIэныгъэхэмкIэ и академием и диплом, медаль зыбжанэ къратащ, илъэс20-м щIигъукIэ «Radiation Effects and Defects in Solids» дунейпсо журналым и редактор къулыкъур зэрихьащ.
КЪУМАХУЭ Аслъэн.
